贈友人
作者：史堯弼
朝代：宋

paragraphs: 悼往不知籬菊芳，豈知籬外遊人忙。
寒暄節物覆手異，依然大樹堪彷徨。
羨君真比道州政，間飲醇酒南山陽。
遥想文殊造摩詰，玄妙深談舌廣長。
中道相呼互濡沫，相忘各適遮無傷。
要知風鬟太華女，夫豈秋思悲空房。
智拙方疏漢陰圃，才多端謝鼂生囊。
青天自不憎白眼，好在宗之快舉觴。